AWACS
Store norske leksikon,Samfunn,Forsvar og sikkerhet,Våpen og militært materiell,Militærfly,Andre militære flytyper
AWACS er en betegnelse brukt av Boeing på sine AEW&C-fly utstyrt med en roterende radom. Betegnelsen er vanligvis forbundet med flytypen E-3 Sentry, men det er også bygget AWACS-fly av typen Boeing 767.
AWACS er en flygende radarplattform som sammen med et dataanlegg til enhver tid gir et detaljert situasjonsbilde. Radarens rekkevidde er 500 kilometer i 9000 meters høyde, og den kan registrere gjenstander i bevegelse på eller like over bakken eller havoverflaten.AWACS kan brukes til søking etter, identifikasjon og elektronisk følging av eventuelle fiendtlige fly, samt som kommandoplass og for dirigering av egne luftstridskrefter. Historie De AWACS-fly som først ble benyttet av det amerikanske flyvåpen, fra 1977, hadde betegnelsen E-3A Sentry. Disse var spesialtilpassede Boeing 707-320B-maskiner, som var lett kjennelige ved den store, diskosformede, roterbare radom på toppen. I alt ble 34 levert til det amerikanske flyvåpenet frem til 1984. Ytterligere fly av typen E-3 Sentry er anskaffet av Saudi Arabia, Storbritannia, Frankrike og NATO, og AWACS-fly av typen E-767 er levert til Japan.AWACS-fly ble i 1978 besluttet anskaffet av NATO, og 18 fly av typen E-3A Sentry ble levert fra 1981. Ved utgangen av 2018 hadde NATO 14 E-3A Sentry i operativ tjeneste. Flyene har hovedbase i Geilenkirchen i Tyskland, med fremskutte baser i Tyrkia, Hellas, Italia og Norge. I Norge har AWACS-flyene base på Ørland flystasjon, og norske offiserer tjenestegjør i den flernasjonale AWACS-styrken. Les mer i Store norske leksikon E-3 Sentry